
הכנסת העשרים
מושב רביעי
<פרוטוקול מס' 938>
מישיבת ועדת הכספים
יום שלישי, י"ד בשבט התשע"ח (30 בינואר 2018), שעה 11:15
<סדר היום:>
<1. הפסקת גבייה רטרואקטיבית של היטל העבודה למבקשי מקלט בעלי אישור שהייה זמני, של חה"כ פורר עודד>
<2. הפסקת גבייה רטרואקטיבית של היטל העבודה למבקשי מקלט בעלי אישור שהייה זמני, של חה"כ בן ארי מירב>
<3. הפסקת גבייה רטרואקטיבית של היטל העבודה למבקשי מקלט בעלי אישור שהייה זמני, של חה"כ זוהר מכלוף מיקי>
נכחו:

<חברי הוועדה:> 
משה גפני – היו"ר
מיקי לוי

עודד פורר

חברי הכנסת:
מירב בן ארי

נורית קורן
מיכל רוזין
<מוזמנים:> 
	מירי סביון
	–
	משנה למנהל רשות המסים, משרד האוצר

	פזית קלימן
	–
	סמנכ"לית בכירה שומה וביקורת, רשות המסים, משרד האוצר

	אריה אלגרד
	–
	עוזר לסמנכ"לית שומה וביקורת, רשות המסים, משרד האוצר

	מירי כהן
	–
	ממונה ערעורים משפטית, רשות המסים, משרד האוצר

	ורד בכר
	–
	מנהלת תחום בכירה שומה, רשות המסים, משרד האוצר

	יהונתן פקר
	–
	עוזר ראשי, מחלקה משפטית, רשות המסים, משרד האוצר

	נדב נגר
	–
	יועץ מקצועי למנהל רשות המסים, משרד האוצר

	שי סומך
	–
	מחלקת ייעוץ וחקיקה, משרד המשפטים

	שרית פלבר
	–
	ייעוץ וחקיקה, משרד המשפטים

	איתמר גזלה
	–
	הסוכנות לעסקים קטנים, משרד הכלכלה והתעשייה

	אלי ליפשיץ
	–
	יועץ משפטי, משרד התיירות

	מינה גנם
	–
	משרד התיירות

	רפי בן יהודה
	–
	מנהל חברת כוח אדם, איגוד לשכות המסחר

	יוסף פרידמן
	–
	מנהל איגוד מנהלי בתי החולים

	אברהם ברוך פרידמן
	–
	סגן מנהל איגוד מנהלי בתי החולים

	טלי טננבאום
	–
	סמנכ"לית לתקשורת ושיווק, התאחדות המלונות בישראל

	יואב בכר
	–
	סמנכ"ל משאבי אנוש, התאחדות המלונות בישראל

	שי ברמן
	–
	מנכ"ל איגוד המסעדות

	שמואל חרסט
	–
	עו"ד, נציג לה"ב – לשכת ארגוני העצמאים והעסקים בישראל

	עמיר נאור
	–
	מנכ"ל ארגון חברות הניקיון בישראל

	עדי מרוז
	–
	חבר הנהלה, ארגון חברות הניקיון בישראל

	משה יעקב קלר
	–
	חבר הנהלה, ארגון חברות הניקיון בישראל

	לבנת נזרי
	–
	יחסי ציבור, חברות הניקיון

	ענת ברמן
	–
	רכזת מחקר מרכז למדיניות הגירה ישראלית 

	אברהם סאידלייב
	–
	בעל עסק

	גילית רובינשטיין
	–
	שדלן/ית (פוליסי), מייצג/ת את איגוד המסעדות

	גל גולן
	–
	שדלן/ית (ברדוגו יועצים), מייצג/ת את ארגון חברות הניקיון בישראל

	משה ברדוגו
	–
	שדלן/ית (ברדוגו יועצים), מייצג/ת את ארגון חברות הניקיון בישראל

	עדן קנובסקי
	–
	שדלן/ית


<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
ירון קוונשטוק
<1. הפסקת גבייה רטרואקטיבית של היטל העבודה למבקשי מקלט בעלי אישור שהייה זמני, של חה"כ פורר עודד>
<2. הפסקת גבייה רטרואקטיבית של היטל העבודה למבקשי מקלט בעלי אישור שהייה זמני, של חה"כ בן ארי מירב>
< 3. הפסקת גבייה רטרואקטיבית של היטל העבודה למבקשי מקלט בעלי אישור שהייה זמני, של חה"כ זוהר מכלוף מיקי >
<היו"ר משה גפני:>
רבותיי, אני עובר לסעיף הבא על סדר-היום, אבל אני מבקש להודיע לוועדה, שוועדת שרים לחקיקה אישרה הבוקר את החוק של הנכים.

<נורית קורן (הליכוד):>
ברוך השם. 
<היו"ר משה גפני:>
בסדר.

<נורית קורן (הליכוד):>
לא מרגש?

<היו"ר משה גפני:>
לא, מרגש מאוד. רק לא מוסיף לנו - - -

<מירב בן ארי (כולנו):>
מרוב שזה נמשך כבר הפסקנו - - -

<נורית קורן (הליכוד):>
מרגש, השאלה - - -

<מירב בן ארי (כולנו):>
כבר מעייף.

<היו"ר משה גפני:>
הפסקה דקה.

<(הישיבה נפסקה בשעה 11:31 ונתחדשה בשעה 11:32.)>
<היו"ר משה גפני:>
גבירותיי ורבותיי, ועדת השרים לחקיקה אישרה את חוק הנכים. 

<מיקי לוי (יש עתיד):>
יופי, ברוך השם, מזל טוב, בהצלחה.

<היו"ר משה גפני:>
עכשיו, בכדי להביא את זה למליאה היום, אם רוצים להביא את זה היום, אנחנו נצטרך להתכנס כדי להביא מקור מימון. מקור המימון הוא מתקציב ההתאמות בחלקו. יש חלק שהוא החלק הקטן של תקציב ההתאמות, בגלל שיש תקציב התאמות גדול יותר, לפי דעתי לא מספיק. אבל אני אבקש לכנס את הוועדה, אם אכן זה יבוא היום. אם זה לא יבוא היום - - -
<מירב בן ארי (כולנו):>
מתי?

<עודד פורר (ישראל ביתנו):>
מתי יעבירו את החומר לחברי הכנסת?
<היו"ר משה גפני:>
את החומר העברנו. החומר הועבר. אתמול כבר. הוא עבר. אתה תראה בישיבה, אני לא אחרוג, והנושא יהיה נכים. כן כן, זה החומר. הנושא הוא נכים.
<עודד פורר (ישראל ביתנו):>
שוב פעם כורכים איזה משהו במשהו.
<היו"ר משה גפני:>
לא, לא כורכים, לא כורכים. אתה יכול לשנות, אבל לא בעניין הזה. עודד, אני לא רוצה - - -
<עודד פורר (ישראל ביתנו):>
אין לי טענות אליך.
<היו"ר משה גפני:>
לא, אני רוצה להגיד לחברי הוועדה: אני לא רוצה שייקרא שמי שמעכב עכשיו – עד עכשיו הטענות הן לא עלינו – שמי שמעכב את תקציב הנכים זה אנחנו. אז בסדר, אז זה לא נוח. זה נכון שזה - - -
<מיקי לוי (יש עתיד):>
מתי שתרצה נבוא.
<עודד פורר (ישראל ביתנו):>
אתה יודע מה יהיה? מתי שתרצה נבוא, רק הם יידעו שגם אנחנו נעכב. את הדברים האחרים אנחנו כן יודעים לעכב.
<מירב בן ארי (כולנו):>
אתה יודע מה? אני אומרת לך שזה לא בסדר. מה זה מתי שתרצה נבוא? למה, השרים היו פה אתמול עד 03:00 לפנות בוקר במליאה?
<היו"ר משה גפני:>
את צודקת.

<נורית קורן (הליכוד):>
הם היו.

<מירב בן ארי (כולנו):>
מי היה? שלושה היו.

<היו"ר משה גפני:>
את צודקת, את צודקת.

<מירב בן ארי (כולנו):>
מי היו?

<נורית קורן (הליכוד):>
סתם, אני צוחקת, סגי נהור.

<מירב בן ארי (כולנו):>
החוצפה, הם - - -

<נורית קורן (הליכוד):>
וכל הזמן מתי הם נמצאים?

<היו"ר משה גפני:>
את צודקת.

<מירב בן ארי (כולנו):>
שנתיים מחכים להם.

<היו"ר משה גפני:>
אני לא חייב להביא את זה. 
<מירב בן ארי (כולנו):>
נכון.

<היו"ר משה גפני:>
אם זה מגיע היום למליאה, אני לא רוצה שייקרא שאנחנו מעכבים את זה.
<עודד פורר (ישראל ביתנו):>
לא, אנחנו לא נעכב את זה.

<היו"ר משה גפני:>
אני מבקש ממנהל הוועדה, שתוציא הזמנה על תקציב ההתאמות ל-13:45.
<עודד פורר (ישראל ביתנו):>
אנחנו נזרז את זה. אבל ההתנהלות של משרד האוצר היא שערורייה.
<היו"ר משה גפני:>
עודד, יש בתקציב ההתאמות את הנכים שזה המיעוט, ויש עוד רשימה ארוכה. בסדר, אתה תטען שאתה רוצה את זה לדחות לשבוע הבא - - -
<עודד פורר (ישראל ביתנו):>
אתה מבין את התרגיל הזה?
<היו"ר משה גפני:>
אין בעיה. התרגיל לא יעבוד פה. רק הנושא של הנכים, אני לא רוצה שייצא שאנחנו המעכבים.
<נורית קורן (הליכוד):>
אתה צריך לאשר את זה יום כדי להביא את זה - - -
<היו"ר משה גפני:>
למליאה.

<נורית קורן (הליכוד):>
ומה יקרה אם זה יבוא מחר?
<היו"ר משה גפני:>
מבחינתי זה בסדר גמור, אז אני עושה את הישיבה מחר. אז בבקשה, תפעילו את כל הכוח שלכם, שזה לא יבוא היום, זה יבוא מחר.
<נורית קורן (הליכוד):>
אין פה הרבה חברי כנסת, בסוף אתה תצביע לבד.
<עודד פורר (ישראל ביתנו):>
הוא לא יצביע לבד.
<היו"ר משה גפני:>
לא לא, רגע, בוא נעשה סדר. אני דיברתי עם יושב-ראש הכנסת ועם יושב-ראש הקואליציה, אני ביקשתי שזה יהיה מחר. יושב-ראש הכנסת אמור לחזור אליי, הוא לא יודע מהעניין הזה בגלל שלא פנו אליו עדיין. זה הטלפון שיצאתי. אני מחכה לשמוע ממנו. אם הוא אומר לי שלא מביאים את זה היום, יביאו את זה מחר, או שיביאו את זה בכל יום אחר שהוא יגיד, אני את הישיבה שאני קובע ל-13:45 מבטל. אני את הישיבה הזאת עושה בדיעבד, שהוועדה לא תעכב - - - 
<עודד פורר (ישראל ביתנו):>
קודם כול, אני מברך אותך על המדיניות הזו. אנחנו לא נהיה אלה שנעכב את המתווה הזה, אחרי שעיכבו אותו בממשלה כל כך הרבה זמן.
<היו"ר משה גפני:>
נכון, חודשים ארוכים.

<עודד פורר (ישראל ביתנו):>
אבל מה שעושה משרד האוצר, והניסיון שלו לכרוך דבר בדבר הוא שערורייה.
<היו"ר משה גפני:>
אם יתקיים הדיון מתי שהוא יתקיים, אני גם יאמר שאני יודע שהתקציב הזה, תקציב ההתאמות, כבר אצלם מה-11 בחודש, הם לא שיתפו אף אחד בעניין, כולל לא אותי.
<עודד פורר (ישראל ביתנו):>
זאת השיטה.

<היו"ר משה גפני:>
טוב, אנחנו עוברים לסעיף הבא בסדר-היום, הנושא של הגבייה הרטרואקטיבית של היטלי עבודה, של חבר הכנסת פורר, חברת הכנסת מירב בן ארי וחבר הכנסת מיקי זוהר, לגבי הנושא של האישורים של היטלי העובדים וכל מה שהנלווה לעניין הזה, שקיימנו על זה דיון, שהכול התמוטט. 
<עודד פורר (ישראל ביתנו):>
רק ש לי בקשה, אדוני, פעם הבאה דיונים בנושא מסעדות לא קרוב לארוחת צהריים. זה מוציא לנו - - - אני מנסה לדמיין את המנות.
<היו"ר משה גפני:>
האמת היא שאת הדיונים בנושא המסעדות צריך לעשות כשאנחנו בצום.
אני מבקש לדעת, אנחנו ביקשנו בפעם הקודמת - - -
<מירב בן ארי (כולנו):>
שני דיונים כבר עשינו לדעתי על זה. זה הדיון השלישי.
<היו"ר משה גפני:>
כן.

<נורית קורן (הליכוד):>
העניין הוא שזה לא רק מסעדות, זה גם חברות ניקיון - - -
<קריאה:>
הכול, הכול.

<היו"ר משה גפני:>
אני מבקש לדעת, אבל לפני שאני מבקש לדעת, אני מבקש מחברי הכנסת שיגידו במשפט את הנושא. אני גם אתן פה לעוד מישהו, ואחרי זה אני אבקש מהממשלה.
<עודד פורר (ישראל ביתנו):>
אני חושב שהנושא ברור, לא צריך להציג אותו עוד פעם. חשוב הוא לשמוע מהממשלה מה עשיתם כדי למנוע את סגירתם של אלפי עסקים והליכתם הביתה של מאות אלפי איש.
<היו"ר משה גפני:>
מה שחבר הכנסת עודד פורר ביקש להדגיש בשיחה מוקדמת שהייתה לי איתו, לא לקשר את זה עם מדיניות של המסתננים וכל מה שנלווה לעניין.
<עודד פורר (ישראל ביתנו):>
זה לא רלוונטי.

<היו"ר משה גפני:>
לא קשור בכלל. אין פה מדיניות – היא מדיניות של - - 

<עודד פורר (ישראל ביתנו):>
רטרואקטיביות.

<היו"ר משה גפני:>
כן. - - תשלום של גופים עסקיים קטנים וגדולים שיכולים להתמוטט. זה גם בתי אבות וגם המסעדות. אלה דברים שיכולים למוטט אותם. מירב, את רוצה?

<עודד פורר (ישראל ביתנו):>
רגע, סליחה, מירב, רק אני ביקשתי גם בסוף הדיון הקודם התייחסות מהיועץ המשפטי לממשלה לגבי החבות שחלה היום על משרדי ממשלה שהעסיקו את אותם עובדים, לא הפרישו את ההיטלים האלה.

<היו"ר משה גפני:>
בסדר גמור. מירב, בבקשה.

<מירב בן ארי (כולנו):>
תודה, אדוני היושב-ראש. ותודה רבה על הדיון השלישי כבר בנושא, אני יודעת שזה חשוב לך מאוד, אתה ממש מעורב בכל הפרטים. אני, כמו פורר, רואה גם את הקטנים, ואמרתי את זה גם בדיון הקודם, גם הגדולים, כמו "פתאל", "הולידיי אין", שהגיעו לחובות של מיליונים - -
<עודד פורר (ישראל ביתנו):>
עשרות מיליונים.
<מירב בן ארי (כולנו):>
- - עשרות מיליונים, גם הם חשובים. כוונת המחוקק היא לעולם לא שעסקים כאן יקרסו.
אני חייבת לומר לך שאתמול היה דיון בוועדת העבודה והרווחה אצל אלי אלאלוף, אני אגיד לך משהו שתדע. אתה יודע שאלי הוא גם אדם מאוד אמיץ, ויש תקנו, בטח שמעת על התמרוקים. התקנות האלה, באו אנשים ואמרו, אם אתה מאשר – אישה אמרה: העסק שלי משנת 1939, אם אתה מאשר את התקנה, אתה סוגר לי את העסק, אני מפטרת מחר 300 עובדים. שלושה באו, אדון אלאלוף אמר למשרדים – והינה, אדון סופר היה פה, הוא הלך, היה יכול להגיד את זה, הינה, גם שי היה – אמר: אין, לא יקרה, אנחנו לא מאשרים. לא מאשרים. אמרתי: משרד הכלכלה, איך הסכמתם? אמרו לי: חיכינו לכם שאתם תעצרו את זה.
אז בבקשה, הינה לך דוגמה מאתמול. אם אנחנו - - -

<היו"ר משה גפני:>
רק בהבדל קטן אחד.

<מירב בן ארי (כולנו):>
בדיוק. לא רוצים שעסקים כאן - - -
<היו"ר משה גפני:>
רק בהבדל קטן אחד, ששם צריך בוועדה לאשר, ופה זה מאושר, אנחנו צריכים לעצור את זה.
<מירב בן ארי (כולנו):>
כן, עכשיו אנחנו דנים.

<היו"ר משה גפני:>
כן, בסדר. את רוצה? בבקשה, נורית.

<נורית קורן (הליכוד):>
כן, גם אני רוצה להתייחס לזה. הנושא הזה הוא נושא מאוד מאוד חשוב. אני שהייתי עשר שנים עצמאית, ואני יודעת את הדבר הכי קשה: שלפעמים לא ברור לך מה מס הכנסה ידרוש ממך. ולפעמים כשזה לוט בערפל, ואחרי שאתה מסיים את שנת המס, מגיש דוח, פתאום אתה מגלה שלא רק שכל מה שהרווחת, אתה צריך להוסיף גם את השנה הקודמת ולשלם.
ולפי מה שאני דיברתי פה עם מעסיקים, ואני ישבתי עם חברות הניקיון וההחזקה, והם אמרו לי בפירוש: כשהוחלט על המס הזה זה לא היה מס ברור, ולא אמרו להם: הינה, צריך לשלם 20%. כי אם היו יודעים שהם צריכים לשלם את ה-20% מראש, אז הם כבר היו לוקחים עבודות ומכרזים, היו מתמחרים אותו יותר גבוה.

<עודד פורר (ישראל ביתנו):>
גם הממשלה לא שילמה את ההפרש הזה.
<נורית קורן (הליכוד):>
לא היו עושים את זה.

עכשיו, הכי גרוע זה, ואני חושבת שאם אנחנו לא ניתן יד לעסקים הקטנים פה - - -
<מירב בן ארי (כולנו):>
וגם הגדולים, זה בסדר גמור.
<נורית קורן (הליכוד):>
כן כן, ברור, כל מי - - -
<היו"ר משה גפני:>
לקטנים קשה יותר להתמודד.
<נורית קורן (הליכוד):>
הם לא יוכלו להתמודד. ולא רק זה, כשאני שומעת שמעסיק צריך לשלם 2.5 מיליון שקל – הוא אמר לי: אני סוגר את העסק.
<היו"ר משה גפני:>
כן, אני מכיר שצריכים לשלם יותר.
<נורית קורן (הליכוד):>
יש לי 60 עובדים, אנחנו סוגרים את העסק. 

ועכשיו, לא רק זה, גם עכשיו האנשים כבר הבינו שהם צריכים לבוא לשלם, כמו שאמרת, הן רטרואקטיבית והן חזרה, ואנשים רוצים להתקיים, ואנשים לא רוצים שייפתח נגדם תיק פלילי. אז יש איזה הסכמות שהאוצר עושה. אז יש מסמך אחד, שמי שרוצה לשלם מחתימים אותו על זה, שלא נותנים לו מוצא ואומרים לו שאם ישתנה משהו, הוא לא יקבל חזרה את הכסף אם זה ישתנה.
<עודד פורר (ישראל ביתנו):>
זה נקרא סחיטה באיומים.
<נורית קורן (הליכוד):>
לא יכול להיות שזה יהיה בסדר. לא יכול להיות שלא יפרסו את התשלומים לאנשים שאומרים: אוקיי, אני לא רוצה להיות פורע חוק, רוצה לשלם את המס, כי להתעסק עם מס הכנסה הוא לא רוצה.
ודבר נוסף, אדון גפני, הריביות שלוקחים מהם – ריביות מטורפות, שבסופו של יום מגיעות ל-19%–20%. אסור לנו לתת לזה יד, אנחנו צריכים לטפל בזה מהר וכאן. ואני רוצה שתתייחסו - - -
<מיקי לוי (יש עתיד):>
מי זה הריביות? מי לוקח? לא הבנתי.
<נורית קורן (הליכוד):>
מס הכנסה.

<מיקי לוי (יש עתיד):>
19%–20%?
<נורית קורן (הליכוד):>
כן, במצטבר זה מגיע לסכומים האלה.
<מיקי לוי (יש עתיד):>
19%–20% ריביות? אני לא מכיר ריבית כזאת.
<נורית קורן (הליכוד):>
תיכף הוא ייתן לדבר. תודה רבה, אדוני.

<היו"ר משה גפני:>
טוב, תודה. מיקי.

<מיקי לוי (יש עתיד):>
אני מבין את הכאב, בחלק מהמקרים אני גם מזדהה - - -
<מירב בן ארי (כולנו):>
האמת שמה שיפה, שהמיקי הזה נמצא בשלושת הדיונים. עשינו את זה עם מיקי אחר, עם מיקי זוהר, אבל ייאמר לזכותו שהוא כל הדיונים נמצא כאן.
<היו"ר משה גפני:>
הוא חבר פעיל בוועדה.

<נורית קורן (הליכוד):>
מיקי בוועדת הכספים – חבל על הזמן. וגם חבר כנסת שלא זז מהמליאה.
<היו"ר משה גפני:>
חבל על הזמן. אני בעד הפרגון.

<מירב בן ארי (כולנו):>
צריך לפרגן.

<היו"ר משה גפני:>
מירב, אני בעד הפרגון.

<מיקי לוי (יש עתיד):>
ני מתחיל להסמיק, העור שלי שחור, תיזהרו.
אדוני, אני מבין את הכאב, בחלק מהמקרים גם אני מזדהה, ומבין את העומסים שמוטלים על אותם בעלי עסקים. אבל אני מפנה אליך ואל היועצת המשפטית, קצת בדקתי את העניין יותר לעומק: היה דיון בבית משפט העליון ויש בקשה לדיון נוסף. מה זה מטיל עלינו, כדי שאנחנו לא נסתבך בקבלת החלטה שהיא בניגוד להחלטה משפטית? וכאן אני צריך את העזרה של שגית בעניין הזה.
<היו"ר משה גפני:>
תודה רבה.

<מירב בן ארי (כולנו):>
מתי הדיון - - -
<שגית אפיק:>
אין עדיין הכרעה.
<היו"ר משה גפני:>
רגע.

<נורית קורן (הליכוד):>
אבל צריך לזכור שבדיון הראשון הם נתנו הכשר למס הכנסה לגבות את כל הכסף - - -
<עודד פורר (ישראל ביתנו):>
לא, ונתנו גם ביקורת חריפה מאוד.
<שגית אפיק:>
נתנו ביקורת. גם ביקשו מרשות המיסים לנהוג ביד רכה. יש הרבה אמירות בפסיקה.
<היו"ר משה גפני:>
טוב. עדי מרוז, מנכ"ל ארגון חברות הניקיון. תיקחו רק בחשבון שזה דיון שלישי, הפרטים ברורים לנו. במשפט-שניים וזהו.
<עדי מרוז:>
אין שום בעיה. אני לא מנכ"ל, אני חבר הנהלה. 

<היו"ר משה גפני:>
חבר הנהלה, בסדר. בבקשה.

<עדי מרוז:>
לי חשוב להגיד – לא תשכנע את המשוכנעים, אני רואה את זה – על הנושא של סיום המבצע של רשות המיסים שהוא מחר. רשות המיסים לא הפסיקה את הגבייה שלה אחרי הדיון שלנו, הם עדיין רצים במלוא הקיטור. המבצע נגמר מחר.
<קריאה:>
יש לנו פה הצעה למבצע חדש.

<מירב בן ארי (כולנו):>
מה זה, למכונת כביסה?

<היו"ר משה גפני:>
רגע. כן.

<עדי מרוז:>
המבצע של ביטול הקנסות ו-50% הנחה בריבית הוא מאוד מאוד אקטואלי עד מחר. זאת אומרת, אם אנחנו לא משלמים מחר, אנחנו עוברים לגבייה שזה נקרא - - - מאוד מאוד חשוב, רשות המיסים לא הפסיקה, כאן צריך לשים את הדעת.
<משה יעקב קלר:>
בניגוד להחלטת הוועדה.
<עדי מרוז:>
. בניגוד להחלטת הוועדה. וכאן אני חייב להגיד באופן אישי: עסקים סוגרים פה כל יום – ניקיון, מסעדות וכו' – כל יום עסקים סוגרים פה. זאת אומרת, כל יום הוא משמעותי. בעקבות החלטה שתביאו כאן, אנחנו נשמח מאוד לשמוע שזו החלטה מעכשיו, כי מי שלא משלם עד מחר מתחילים נגדו הליכים של שומות.
<מירב בן ארי (כולנו):>
ריביות.

<היו"ר משה גפני:>
תודה רבה. ענת ברמן.

<ענת ברמן:>
אני מהמרכז למדיניות הגירה ישראלית.

<היו"ר משה גפני:>
אבל זה לא בנושא הגירה.

<מירב בן ארי (כולנו):>
אנחנו לא מתעסקים עכשיו בזה, זה לא רלוונטי.

<ענת ברמן:>
אנחנו רוצים להתייחס דווקא לבקשה של העסקים לקבל הקלה בתשלום הרטרואקטיבי של ההיטלים על עובדים זרים. ומה שאנחנו מבקשים להציע זה בעצם לראות במצב הזה הזדמנות למציאת תחליפים למסתננים שהולכים להיות מורחקים בתקופה הקרובה, זה גם יפגע בעסקים האלה.
<היו"ר משה גפני:>
זה לא הנושא.
<ענת ברמן:>
לא, ההצעה שלנו היא לבחון האם ההקלה הזאת יכולה להיות תלויה בהעסקת ישראלים? זאת אומרת, יצטרכו - - -

<היו"ר משה גפני:>
התשובה: לא. אני רוצה שתדעי מה הדיון. אנחנו שותפים כולנו, מכל המפלגות – תהיה דעתו של חבר הוועדה אשר תהא בנושא הזה של המסתננים, וכל מה שנלווה לעניין הזה לא רלוונטי – אנחנו טוענים שהעסקים מתמוטטים בגלל הסיפור הזה של התשלומים שהם צריכים לשלם, מבלי לקבוע עמדה לגבי הנושא של המסתננים או אחרים.
<ענת ברמן:>
לא, גם אני לא - - -

<היו"ר משה גפני:>
בסדר. אנחנו לא שם. אם אנחנו שם, אנחנו לא יכולים לקבל החלטות, בגלל שיש מחלוקת בין המפלגות, והמפלגות נמצאות כאן בוועדה, לגבי הנושא הזה. אנחנו מתרחקים מהדיון הזה, אותו נקיים במקום אחר, במועד אחר, הוא לא קשור לעניין הזה.
<עודד פורר (ישראל ביתנו):>
בוועדה אחרת.
<היו"ר משה גפני:>
ועדה אחרת. נכון, זה ועדת הפנים. אין לו השלכה לגבי מה שאת מעלה. אפשרתי לך להעלות את זה, זה בסדר גמור. אני מבקש את איתמר גזלה.
<איתמר גזלה:>
כן, שלום.

<היו"ר משה גפני:>
יש פה גם נציג של משרד הפנים? בסדר. אם אפשר בקצרה, אתה ביקשת.

<איתמר גזלה:>
טוב, איתמר גזלה, הסוכנות לעסקים קטנים במשרד הכלכלה. אני אתחיל ואומר שעמדת הסוכנות לעסקים קטנים ובינוניים היא להתנגד להחלת הפגיעה הרטרואקטיבית על ענף המסעדות.
<קריאה:>
- - - 

<איתמר גזלה:>
על כל הענפים, כמובן.

<היו"ר משה גפני:>
מה אתם מתנגדים?

<מירב בן ארי (כולנו):>
להחלה הרטרואקטיבית.

<איתמר גזלה:>
אנחנו מתנגדים לפגיעה הרטרואקטיבית - -

<שגית אפיק:>
שזו הגבייה שמתבצעת כרגע.

<איתמר גזלה:>
- - בפרט. אנחנו יכולים גם לחיות בלי גבייה בכלל, אבל אנחנו לא נכנסים לזה.

<היו"ר משה גפני:>
בסדר גמור. גם אנחנו ככה.

<איתמר גזלה:>
אוקיי. ברשותך, אדוני היושב-ראש, אם אתה רוצה לשמוע קצת נתונים על ענף שירותי האוכל - - -

<היו"ר משה גפני:>
לא, לא, הכול הולך להתמוטט, מבחינתנו הדבר רגע. ועמדתכם מקובלת עלינו.

<איתמר גזלה:>
אז תודה.

<היו"ר משה גפני:>
כן, שי סומך, אותה שאלה של עודד פורר.

<שי סומך:>
לגבי פסק הדין - - -
<שגית אפיק:>
לגבי המדינה.

<עודד פורר (ישראל ביתנו):>
אני אעשה את זה למי שלא מכיר את הנושא בקצרה. המדינה, כשהיא מפרסמת מכרז לשירותי ניקיון או וכו' וכו' לקבלן, היא אחראית במכרז שהיא מפרסמת לוודא שהמחיר הוא כזה שכולל גם את ההפרשות ואת כל מה שצריך להיות מופרש, כדי לוודא שהעובד מקבל את מה שיש לו. יותר מזה, אני לא יודע מי נתן את ההחלה הזו, אבל החילו על מנכ"לי המשרדים אפילו אחריות פלילית במידה והמשרד שלהם לא מפריש את ההפרשות המתאימות.
ככל שזה המצב, הרי במכרזים שפרסמה המדינה לחברות הניקיון השונות או השירותים השונים, בחלקם עבדו גם אותם אנשים שנדרש בגינם ההיטל המיוחד הזה. הם לא הציגו למדינה שהם משלמים עליהם את ההיטל הזה, המדינה לא שילמה את ההיטל הזה. זאת אומרת, המדינה עצמה חטאה בזה שהיא לא הפרישה ולא דאגה שישלמו את ההיטל הזה, האם יש אחריות פלילית על מנכ"לי המשרדים שהעסיקו חברות כאלה?
<שי סומך:>
אני אשיב. קודם כול, הנושא נדון בבג"ץ, ששם חברות הניקיון ביקשו להעלות את התעריף בגובה ההיטל כאשר הם מעסיקים עובדים זרים ומסתננים. העתירה נדחתה. ויחד עם זה, הטילו על המדינה - - -
<קריאה:>
לא על זה.

<שי סומך:>
זה מה שחבר הכנסת ביקש ממני.

<מירב בן ארי (כולנו):>
זה מה שפורר שאל אותו.

<עודד פורר (ישראל ביתנו):>
זה לא מה ששאלתי.
<עודד פורר (ישראל ביתנו):>
הרי אתה בא עכשיו לגבות רטרואקטיבית. אתה צריך לגבות רטרואקטיבית.
<היו"ר משה גפני:>
רגע, עודד.

<שי סומך:>
אני עוד מעט אגיע לזה.

<היו"ר משה גפני:>
שנייה.

<שי סומך:>
לא רטרואקטיבית.

<היו"ר משה גפני:>
אפשר רגע פה? מספיק שלי יש בלגן. תשאל עוד פעם את השאלה, אני מבקש ששי ישיב עליה, בבקשה.
<עודד פורר (ישראל ביתנו):>
הגבייה הרי היא גבייה שהיא רטרואקטיבית. באה עכשיו רשות המיסים ואומרת לחברת ניקיון או לחברת אבטחה, לחברת שירותים: תשמעו, אנא, אתם תשלמו לנו, כי אתם לא הפרשתם את מה שהייתם אמורים להפריש. אתם צריכים לשלם לנו היטל על העובדים האריתראים והסודאנים שעבדו אצלכם, אתם צריכים לשלם לנו כסף. כמה שנים אחורה אתם הולכים? 
<קריאה:>
שש.

<עודד פורר (ישראל ביתנו):>
שש שנים אחורה.
<קריאה:>
שבע.

<עודד פורר (ישראל ביתנו):>
שבע. עכשיו, בשבע שנים האלה אחורה, ממשלת ישראל פרסמה מכרזים, והעסיקה באמצעות נותני השירותים האלה, נותני שירותים שנתנו שירותים באמצעות עובדים אריתראים וסודאנים וכו'. עכשיו, במכרזים כאלה המדינה היא שקופה. זאת אומרת, חשב המשרד חייב לוודא שאותה חברה הפרישה את כל מה שהיא אמורה להפריש. 
עכשיו, אם החשב של המשרד ראה שהחברה מעסיקה את מאן דהוא, היא אמורה להפריש בגינו היטל כזה או אחר, והיא לא מפרישה בגינו היטל כזה או אחר, חלה אחריות גם על המדינה. יותר מזה, הטילו במקרים האלה אחריות פלילית על מנכ"לי המשרדים. זאת אומרת, אם יש מצב כזה, יכול להיות ששש שנים אחורה צריך ללכת ולבחון מי נמצא בסיכון.

<היו"ר משה גפני:>
תודה, עודד, השאלה ברורה. שי סומך, תשובה.
<שי סומך:>
כן, אני התכוונתי להשיב על השאלה הזאת, אבל אני אגיע לסוף התשובה. נערכה בחודשיים-שלושה האחרונים בדיקה, לפי הנחיית בית המשפט בתיק אחר, בדיקה במדינה לגבי העסקה של עובדים זרים ומסתננים במכרזים של המדינה. ונמצא על ידי החשב הכללי שלא מועסקים עובדים זרים ומסתננים במכרזים של המדינה.

<קריאות:>
 - - -
<היו"ר משה גפני:>
לא, לא. רגע, שי, תעצור, אני לא מסכים לדבר הזה. עם כל הכבוד, אני יכול לעצור גם את הדיון.

<מיקי לוי (יש עתיד):>
זה מה שאמרו לו.
<עודד פורר (ישראל ביתנו):>
גם הלמ"ס עשה בדיקה לגבי מחיר הדיור, והסתבר שכל מה שהוא הציג לממשלה - - -
<קריאה:>
- - -

<שי סומך:>
לא, אני מדבר על הממשלה. אני מייצג את הממשלה.

<היו"ר משה גפני:>
אני הולך לעצור את הדיון. אם מישהו מדבר, אני אוציא אותו. מספיק כבר. שי, אתה מדבר אליי, אתה לא מנהל דיאלוג שם. המציאות הייתה שחברות שזכו במכרזים של המדינה, של משרדי הממשלה, הועסקו בהם אנשים שלא שילמו עליהם את ההיטל שהיה צריך לשלם או את המס שהיה צריך לשלם. המשרדים חייבים לוודא את זה. אז מה אתה משיב על זה?
<שי סומך:>
אני משיב על זה שלפי הנחיית בית המשפט הממשלה הייתה חייבת לבצע בדיקה, לפחות נכון לעכשיו. הבדיקה הזאת התבצעה על ידי החשב הכללי. אני גם מזכיר שיש הנחיה לא להעסיק עובדים זרים ומסתננים במכרזים של המדינה. והחשב בדק באמת שההנחיה הזאת מתמלאת, והוא לא מצא אף עובד זר או מסתנן, שמועסקים נכון לעכשיו בממשלה.
<עודד פורר (ישראל ביתנו):>
לא, שש שנים אחורה. לא נכון לעכשיו. חבר'ה, את המיסים גובים שש שנים אחורה, אתם גם צריכים לבדוק שש שנים אחורה, לא נכון להיום. נכון להיום אני מוכן ללכת איתך גם על ההיטל, אין לנו שום בעיה עם ההיטל נכון להיום. מה שגובים היום, אין שום בעיה איתו, כל הדיון הוא על מה קורה שש שנים אחורה.
<מירב בן ארי (כולנו):>
אני צריכה ב-12:00 להחליף את מרגי. יש מצב לשמוע את רשות המיסים שנייה?

<היו"ר משה גפני:>
רגע, שנייה.

<שי סומך:>
הבדיקה נעשתה אגב הליך אחר.

<היו"ר משה גפני:>
שי, אתה עושה דבר שהוא מסוכן. אני אגיד לך למה, בגלל שאני הולך לבקש ממישהו, שהשתתף במכרז של משרדי ממשלה, אני רוצה לבקש ממנו מכתב, שהוא יפרט בשש שנים האלה שהוא העסיק עובדים זרים, ושהממשלה ידעה מזה ולא אמרו לו שום דבר לגבי הנושא. ואז יתברר שמה שאמרת לא נכון.
<שי סומך:>
אני אדייק. ואני חושב שדייקתי.

<היו"ר משה גפני:>
יש מישהו שיוכל לתת לי מכתב כזה? בסדר.
<שי סומך:>
התשובה הייתה קצת ארוכה. הבדיקה נעשתה אגב הליך אחר בכלל, לא הליך שאתם דנים בו עכשיו. בהליך הזה הבקשה הייתה לבדוק מה קורה נכון לעכשיו, זה לא קשור בכלל לרטרואקטיביות, ואני משיב על נכון לעכשיו. מה היה בשש שנים – לא התבקשנו באותו הליך לעשות את זה, וצריך לבקש מהחשב הכללי לבצע את הבדיקה הזאת לגבי אחורה. יחד עם זה, יש הנחיה שבאמת אסור להעסיק.
<היו"ר משה גפני:>
אבל שתדע שמה שעולה פה משלושת הדיונים, אנחנו בדיון השלישי, זה שיש חברות או עסקים שהשתתפו במכרז של המדינה והעסיקו עובדים זרים ולא גבו מהם.
<עודד פורר (ישראל ביתנו):>
או רשויות מקומיות.
<היו"ר משה גפני:>
או רשויות מקומיות.

<שי סומך:>
רשויות מקומיות – הבדיקה לא יכולה להיות על ידי החשב הכללי, אני מדבר על הממשלה נכון לעכשיו.
<היו"ר משה גפני:>
שי. אני נותן לך מספיק זמן כדי לבדוק אם מה שאמרת נכון, מכיוון שאני אבקש מכמה חברות שייתנו לי את השמות של העובדים. זה מה שהן טענו פה, אני לא הייתי בעסקים האלה, אבל הם טענו את זה כאן. ומה שהעלה חבר הכנסת עודד פורר אלה עובדות שעלו כאן. אז אני אאפשר לך שתבדוק את זה עוד הפעם. 

<שעודד פורר (ישראל ביתנו):>
גם אם לממשלה הייתה חברת הסעדה, שנתנה שירותי הסעדה במשרד כזה או אחר, וב-back שלהם עבדו שוטפי כלים – חוטבי העצים ושואבי המים – אי אפשר להתעלם מהם. וכשיגלו איפה הם היו. אגב, כולל חברות ממשלתיות.
<שי סומך:>
קודם כול, אני מצטט את מה שאמר לי החשב הכללי, אני לא בדקתי. צריך לבקש מהחשב הכללי - - -
<עודד פורר (ישראל ביתנו):>
טוב, אתה יודע מה? בוא נעשה שאלה היפותטית משפטית.
<היו"ר משה גפני:>
היא לא היפותטית, היא שאלה משפטית.

<עודד פורר (ישראל ביתנו):>
לא, היה ואנחנו צודקים, היה והועסקו כאלה עובדים. אתה אומר שלפי מיטב ידיעתך כרגע לא היו כאלה עובדים. 
<שי סומך:>
נכון לעכשיו.

<עודד פורר (ישראל ביתנו):>
היה והסתבר שהנתון שבידך הוא לא נכון אלא הועסקו כאלה עובדים ולא הופרש בגינם, והממשלה לא אכפה את ההפרשה, מה העמדה שלכם לגבי עכשיו פגיעה רטרואקטיבית?
<שי סומך:>
אני לא יכול לשלוף תשובה מהשרוול. 
<עודד פורר (ישראל ביתנו):>
זאת השאלה ששאלתי בפעם הקודמת.

<שי סומך:>
אני לא הייתי. אני מציע, אדוני, שהבקשה תהיה לחשב הכללי, החשב הכללי הוא מי שמבצע. כמובן היא יכולה להיות גם אלינו. 
<שגית אפיק:>
השאלה היא משפטית. יש שאלה עובדתית, שהיא לחשב הכללי, ויש שאלה שמשפטית, שזו השאלה - - -
<היו"ר משה גפני:>
כן, מה עמדתך?

<שי סומך:>
בוא נגיע לגשר.
<עודד פורר (ישראל ביתנו):>
לא, אנחנו בגשר הזה - - -

<היו"ר משה גפני:>
לא לא, רבותיי, לא להתערב. שי, אני מבקש תשובה. תשובה משפטית, לא תשובה עובדתית. בסדר, תיכף נחזור - - - 
<שי סומך:>
פעם ראשונה שאני שמעתי את השאלה הזאת. ואני לא יכול להשיב - - -
<היו"ר משה גפני:>
בסדר. תיכף נדבר מה אנחנו עושים. אברהם סאידלייב.
<אברהם סאידלייב:>
אתם פה כולכם מדברים על עסקים קטנים ועל חברות ניקיון, אז אני העסק הקטן וחברת הניקיון. בשנים 2007–2012 אני ואחי ניהלנו חברת ניקיון וכוח אדם. בין היתר העסקנו גם מסתננים. בין היתר סיפקנו שירותים גם למשרדים ממשלתיים וגם לכנסת עצמה בזמן הבחירות.
לפני חודש קיבלתי שומה על 5.5 מיליון שקל. גזר דין מוות לי ולמשפחתי, אין מילה אחרת. אתם הולכים לעקל ולשעבד את החיים שלי, זה מה שאתם הולכים לעשות.
<עמיר נאור:>
גם העובדים שלך.
<היו"ר משה גפני:>
כן, גם העובדים.

<אברהם סאידלייב:>
לי, לנכדים, לנינים וכו' וכו'.

<היו"ר משה גפני:>
אוקיי. אתה השתתפת במכרזים של המדינה?
<אברהם סאידלייב:>
כן.

<היו"ר משה גפני:>
וגם במכרז של הכנסת?

<אברהם סאידלייב:>
כן. גם במכרז של רשות המיסים.
<עודד פורר (ישראל ביתנו):>
אגב, זו בדיוק הטענה שאני העליתי בדיוק הקודם. אמרתי את זה למשה אשר: תיזהר, תהיה לך חבות פלילית.
<אברהם סאידלייב:>
ב-2015 אני ואחי התפצלנו, אחי פתח חברת ניקיון וכוח אדם, המשיך בדרכו. עד עכשיו החברה עובדת, בחברה דורשים 12 מיליון שקל על שש שנים אחורה, על לחם שלא אכלנו. כולכם פה הולכים פה למכולת, כל יום קונים לחם בחמישה שקלים. אחרי עשר שנים יגידו: לא, הלחם שאכלתם היה אמור לעלות 20 שקל, ואתם חייבים לנו 100 מיליון כל אחד. האם זה מקובל? יש דבר כזה במדינה הזו?
<קריאה:>
על זה אנחנו מדברים.

<מיקי לוי (יש עתיד):>
הסכומים שנקבת בהם כוללים הצמדה וקנסות?
<אברהם סאידלייב:>
הינה, גם הצמדה וגם קנסות, וגם ריביות, פשוט שוק אפור ריביות כאלה.
<היו"ר משה גפני:>
שב, שב.

<מיקי לוי (יש עתיד):>
מה הבסיס לפני ההצמדה?

<היו"ר משה גפני:>
הקרן מה?

<אברהם סאידלייב:>
הקרן – 3.5 מיליון. מ-3.5 מיליון זה קפץ ל-5.5 מיליון. עכשיו, רשות המיסים בנדיבותה, פקיד השומה בנדיבות פונה אלינו ואומר: בוא, תביא לנו 3 עכשיו נסגור. מה זה? מאיפה? מאיפה? כסף שבחיים לא החזקתי ולא ראיתי.
עכשיו, מעבר לזה, מכיוון שהנושא של ההיטל היה חלוק ונמצא בבית המשפט העליון, כתבנו בכל הסכם: היה וקרה ויוטל ההיטל הזה, נדרוש אותו ממעסיקים בפועל. היום רשות המיסים מסרבת אפילו הודעה לצד ג' – לצרף צד ג' מסרבים. מה לעשות לבן אדם כמוני? ללכת לבית המשפט ולנהל תיק עזה אין ביכולתנו. מה אתם עושים, אתם רוצים להרוג אותנו?
<היו"ר משה גפני:>
אברהם, תודה רבה.
<אברהם סאידלייב:>
זה מעומק ליבי, זה כואב.

<היו"ר משה גפני:>
אתה יכול להיות חבר כנסת.

<מירב בן ארי (כולנו):>
יישר כוח.

<היו"ר משה גפני:>
כל הכבוד.

<קריאה:>
בוועדת הכספים.

<היו"ר משה גפני:>
מה את חושבת, זה הולך ככה? כן, אבל הוא יכול להיות בוועדת הכספים.

<נורית קורן (הליכוד):>
אין עלייך.

<היו"ר משה גפני:>
מירי, בבקשה, אני מבקש לדעת כמה דברים.

<עמיר נאור:>
דילגת עליי.

<היו"ר משה גפני:>
בסדר, אז בקצרה. כן, בבקשה, שם ותפקיד, ומשפט.

<עמיר נאור:>
עמיר נאור, מנכ"ל ארגון חברות הניקיון בישראל. רציתי להוסיף רק לנושא הזה כדי לחדד אותו בקצרה: ברגע שחברה שכזאת תיסגר, זה לא רק עובדי הניקיון, זה כל המטה מסביב יצטרך לחפש עבודה במקום אחר.

<עודד פורר (ישראל ביתנו):>
וכל ספקי השירותים.

<קריאה:>
וייפלו על ביטוח לאומי.

<אברהם סאידלייב:>
בבתי אבות עבדו - - - מטפלים.
<היו"ר משה גפני:>
בסדר. היית ברור לגמרי, הבנו בדיוק את מה שאמרת, תרמת לדיון הזה תרומה רבה. 

<אברהם סאידלייב:>
תודה רבה.

<היו"ר משה גפני:>
בבקשה, משפט, שם ותפקיד.
<שמואל חרסט:>
חרסט שמואל, נציג לה"ב. אני מבקש בכמה מילים, מדברים היטל, היטל, היטל, אבל בוא נפרק את זה לשניים: נקודות זיכוי והיטל. נקודות זיכוי זה דבר שלא יעלה על הדעת לשלול, כי בזמנו אמרו שאסור להעסיק מסתננים וזו עבירה פלילית. ואז פתאום אמרו: בעצם לא נאכוף את החוק, משרד הכלכלה אמר, נעלים עין, נעצום עין. היום פתאום באים ומבקשים על זה נקודות זיכוי. לא יעלה על הדעת.
בנושא ההיטל, רק להעיר איזה נקודה פשוטה, שלא יכול להיות שההיטל הזה יעלה לאדם מסוים או לאזרח מסוים 100%, לחברו 50% ולשלישי 25%. כי אם הייתה לו חברה והיא כבר פשטה את הרגל גם ככה, והיום הוא צריך לשלם היטל ואין לו לקזז רטרו ולתקן שומות וכלום, הוא ישלם 100%. ואם זה אחד שהרוויח והוא מקזז, אז זה 50%. לא יעלה על הדעת.

<היו"ר משה גפני:>
ברור.

<נורית קורן (הליכוד):>
אני חושבת שאנחנו צריכים לשאוף בכלל להוריד את כל הריביות דבר ראשון.
<עודד פורר (ישראל ביתנו):>
צריך לבטל את זה. לבטל. לא ריביות ולא - - -
<נורית קורן (הליכוד):>
אם היה אפשר לבטל אז זה עדיף.

<היו"ר משה גפני:>
מירי סביון, בבקשה, המשנה למנהל רשות המיסים. המבצע מסתיים מחר, ומחר יתחילו בעצם גביות משפטיות. איך אברהם הזה יבוא לבית המשפט? אני מבקש לדעת האם אתם מסכימים לדחייה?
<מירי סביון:>
אני רוצה להגיד קודם כמה מילים כדי לחדד. 

<היו"ר משה גפני:>
בבקשה.

<מירי סביון:>
אחד, לגבי הנושא של רטרואקטיביות, המונח הזה חוזר ועולה בכל הדיונים. אני רוצה לחזור ולהזכיר, וזה נייר שאנחנו גם נתנו פה לוועדה, שכבר משנת הבהרנו חד משמעית שצריך לשלם היטל עובדים זרים גם בגין העסקת המסתננים. זה היה ברור, נמצא על השולחן.

כפי הנראה לא העסקנו
<היו"ר משה גפני:>
אתם העסקתם ברשות המיסים עובדים זרים, עם חברות שהשתתפו במכרזים שלכם. העסקתם עובדים זרים, לא שילמתם את ההיטלים. האם את יכולה לבדוק את העניין הזה? תשמעי, זה הולך להיות פה משהו נורא. אם זה נכון העובדות, ואי אפשר שלא להאמין לכל כך הרבה אנשים, היו פה דברים שהם פשוט נוראיים, שרשות המיסים עצמה עשתה מכרז כזה, העסיקה.
<עודד פורר (ישראל ביתנו):>
כשמשרד ממשלתי אחר אומר להם: תעסיקו את מה שאסור להעסיק.
<היו"ר משה גפני:>
כן, זה משהו נורא, זה הולך להיות דבר נורא.

<עודד פורר (ישראל ביתנו):>
מדינת ישראל נראית כאן לא טוב.
<נורית קורן (הליכוד):>
גם המעסיקים אומרים בפירוש, שלא היה להם ברור בדיוק את מי להעסיק ואת מי לא להעסיק. את צריכה לקחת את זה בחשבון, שלפעמים זה לא עבר למעסיקים עצמם.
<היו"ר משה גפני:>
כן, מירי.

<מירי סביון:>
אנחנו נעים פה בין שני כיוונים. לגבי ההעסקה – אני אומרת שוב: ההערכה שלי, שחברות ניקיון שהועסקו על ידי הממשלה בכלל, ברשות המיסים בפרט, אני מניחה שהתחייבו שהם מעסיקים עובדים שמותר להם להעסיק. אבל זה לא הדיון כרגע.
אני חושבת שהדיון כרגע זה הנושא של הגבייה של ההיטל הזה. וכמו שאמרתי, אנחנו גובים את ההיטל מהרגע שהחקיקה קיימת. והיו הרבה מאוד מעסיקים ששילמו אותו, אנחנו גם העברנו נתונים. מעסיקים שילמו סכומי עתק, מעל מיליארד שקל, בגין ההיטלים האלה, בין אם זה בגין מסתננים ובין אם זה בגין עובדים חוקיים. כשצריך לקחת בחשבון, זאת אומרת, הרבה מאוד מעסיקים במשק הבינו שזאת החובה החוקית שלהם ושילמו את ההיטל כפי שהם היו צריכים לשלם אותו.
לגבי כאלה שחשבו ולקחו לעצמם פרשנות אחרת, מנוגדת להנחיות המפורשות שלנו – אלה לא הנחיות סודיות, אלה הנחיות שפורסמו לכלל המעסיקים במשק בשנת 2011. אז היו מעסיקים שאולי סמכו על כל מיני אני לא יודעת מה: אמירות, חוות דעת, לא דברים שאנחנו אמרנו ובניגוד לעמדה שלנו, ולקחו על עצמם לא לשלם, ואולי תמחרו את עצמם בחסר בגלל הסיפור הזה, ואז למעסיקים האלה לאט-לאט הגענו. 

<נורית קורן (הליכוד):>
אבל אם יש קבוצה כל כך של - - -
<היו"ר משה גפני:>
רגע, אני רוצה לשמוע ברצף. כן.

<מירי סביון:>
למעסיקים האלה באמת אנחנו הגענו בעקבות ביקורת. יש לנו שלב שומה ראשון, שלב שומה שני, ועכשיו יש הצטברות של תיקים בבתי משפט. ואנחנו הבהרנו חד משמעית, שצריך לשלם את סכומי ההיטל לפי הסכומים שצריך לשלם.
מה שכרגע אנחנו אפשרנו, מכיוון שאנחנו מבינים גם את הקושי, עם כל זה שבן אדם היה צריך לשלם, אבל יש לו הפרשי מס לאורך שנים רבות, וזה כרגע מצטבר לסכומים מאוד גדולים, אנחנו אפשרנו בצורה גורפת פריסת תשלומים של 36 תשלומים, עם הקלות מסוימות בריבית, בהתאם באמת לאמירות של בית המשפט העליון.
כרגע עומדת על הפרק בקשה לדיון נוסף, שבית המשפט העליון עוד לא החליט אם הוא מקבל. הוא יכול לקבל אותה ואז לדון, והוא יכול לא לקבל אותה ולהגיד שההחלטה שלו נשארת בתוקף. 
לכן מה שאפשרנו לכל מי שמגיע איתנו להסדר, ואני אתייחס גם לזה: כל מי שמגיע איתנו להסדר הזה, אנחנו אפשרנו להוסיף פסקה בתוך ההסכמים, בניגוד למה שנאמר כאן, שאם תתקבל החלטה בבית המשפט העליון שהופכת את הפסיקה וקובעת משהו אחר לגבי ההיטל, כל מי שיגיע להסכם כזה, ההסכם יתוקן בהתאם לפסיקה של בית המשפט העליון. אנחנו בוודאי נכבד את הפרשנות של בית המשפט העליון, ולא מי שרץ להסדיר איתנו בגלל זה יקופח או יופלה לרעה.
<עודד פורר (ישראל ביתנו):>
הם לא יכולים לעמוד בסכומים האלה, על מה אתם מדברים?
<היו"ר משה גפני:>
רגע, עודד. כן.

<מירי סביון:>
אני רוצה לעדכן כאן, שאנחנו בעקבות הפרסום שלנו לגבי ההסדרים, אני רוצה שתדעו דברים שמונחים על הפרק, וזה גביית המיסים של המדינה, גביית המיסים לפי החוק שבית המחוקקים הזה עשה. שכבר עכשיו, בחודשיים האלה שאנחנו מתנהלים עם ההליך, ולמרות הדיונים והפרסומים למיניהם שקיימים, שעומדים על הפרק בערך 60 עסקים לא קטנים, שאו שכבר חתמו או לקראת חתימה, על ההסדר הזה. 

כשאני אומרת שוב: צריך לחשוב טוב טוב מה אנחנו רוצים בעצם להגיד. אותם מעסיקים שמבינים שהם צריכים לשלם, ובוודאי אף אחד לא אוהב לשלם לא עשרות אלפים, לא מאות אלפים ולא מיליונים ולא סכומים יותר גבוהים. אבל יש אנשים שמבינים שזה המצב החוקי, זאת העמדה, ומתקדמים איתנו לקראת חתימה על הסכמים. אז כבר עכשיו אני אומרת: מהנתונים שלנו - - -
<מירב בן ארי (כולנו):>
רגע, מה קורה אם בית המשפט - - -
<היו"ר משה גפני:>
לא, היא אמרה, היא אמרה.

<עודד פורר (ישראל ביתנו):>
היא אמרה, הם יחזירו.
<נורית קורן (הליכוד):>
למרות שזה לא רשום בטופס.

<שי ברמן:>
60 עסקים זה לא פרומיל ממה שמדובר עליו. היא אומרת 60 עסקים, אנחנו מדברים פה על אלפי עסקים.
<היו"ר משה גפני:>
רגע. יש כאלה שעומדים לפני חתימת הסכם. בעקבות הדיונים כאן אני קיבלתי פניות. בעיקר את מדברת על מלונות. בעיקר. יש עסקים שפשוט הולכים ליפול. מה זה הם עומדים בפני חתימת הסכם? לא רוצים ללכת לבית סוהר.
<נורית קורן (הליכוד):>
אין להם ברירה, לא משאירים להם ברירה.
<היו"ר משה גפני:>
כן. על מה המדובר? לא, מירי, אל תמעיטי בבעיה, הבעיה היא קריטית.
<מירי סביון:>
כבוד הרב, אנחנו לא ממעיטים בבעיה, אנחנו לוקחים אותה לתשומת לבנו. ומי שבסופו של יום - - -
<היו"ר משה גפני:>
טוב, שאלתי אותך לגבי הדחייה.

<מירי סביון:>
לאור הקולות שאנחנו שומעים, אנחנו יכולים לתת אורכה של חודש נוסף, כדי שעסקים יוכלו להתכנס בחודש הנוסף הזה.

<מיקי לוי (יש עתיד):>
מתי הדיון?

<מירב בן ארי (כולנו):>
מה אכפת לך לתת שלושה חודשים, אם את הולכת לקבל את הכסף?
<עודד פורר (ישראל ביתנו):>
היא לא תראה את הכסף. הם לא ייגבו את הכסף הזה בסוף, הרוב יסגרו את העסק.
<מיקי לוי (יש עתיד):>
מירב, את רוצה לתקוף, תזמיני את שר האוצר, לא אותם.
<מירב בן ארי (כולנו):>
לא, אני לא רוצה לתקוף, אני רק אומרת: מה הבעיה?

<מיקי לוי (יש עתיד):>
לא, מתי הדיון? בואי נשמע - - -

<היו"ר משה גפני:>
בעוד חודש.

<מירב בן ארי (כולנו):>
אין תאריך לדיון.

<שגית אפיק:>
הם לא יודעים אם הבקשה לדיון מחדש - - -
<עודד פורר (ישראל ביתנו):>
הם רוצים - - -

<נורית קורן (הליכוד):>
אם יהיה, לא יהיה, אף אחד לא יודע, זה הכול פתוח.
<שגית אפיק:>
לא יודעים, נכון.

<נורית קורן (הליכוד):>
צריך לפחות חודשיים-שלושה.

<מיקי לוי (יש עתיד):>
אפשר כאילו עד לקביעת יום אחרי הדיון או יומיים - - -
<מירי סביון:>
אני מציעה כזה דבר, אם אפשר להציע.
<היו"ר משה גפני:>
כן.

<מירי סביון:>
אני מציעה כזה דבר: אנחנו כרגע ניתן אורכה לחודש נוסף. אם אנחנו לקראת החודש, נראה איך הדברים מתקדמים בבית המשפט, בית המשפט, כמו שאמרתי, גם יכול לקבל החלטה שהוא אפילו לא מקבל את הבקשה לדיון נוסף, דוחה אותה על הסף.
אנחנו ניתן כרגע אורכה של חודש שלם להסדיר את זה. אם אנחנו נראה לקראת סוף החודש, גם לא תצטרכו לקרוא לנו לכאן, אם אנחנו נראה שנדרש פרק זמן נוסף, אנחנו נשקול בחיוב הארכה נוספת. כרגע אנחנו נודיע שאנחנו מאריכים בחודש נוסף.
<מירב בן ארי (כולנו):>
רגע, שנייה. הרי הבקשה לדיון נוסף עוד לא התקבלה בכלל. עזבו שיכול להיות שלא יהיה דיון, הבקשה עוד לא התקבלה. הבקשה הזאת, ייקח לה לפחות כמה שבועות?
<נורית קורן (הליכוד):>
חודש-חודשיים.

<מירב בן ארי (כולנו):>
זה אומר שבתוך החודש הזה - - -

<מיקי לוי (יש עתיד):>
אבל, מירב, תראי מה היא אומרת. 
<מירב בן ארי (כולנו):>
רגע, שנייה, אני רק אומרת. מיקי, חכה. קודם כול תאריכי, תני להם קצת יותר "גרייס", בשביל לראות אם הדיון הזה אושר.

<עודד פורר (ישראל ביתנו):>
מה יקרה?

<עדי מרוז:>
הערה.

<היו"ר משה גפני:>
לא, אין יותר הערות.
<מיקי לוי (יש עתיד):>
היא אומרת שבאופן אוטומטי היא תאריך בעוד חודש.

<מירב בן ארי (כולנו):>
אז למה שלא תאריך כבר עכשיו?

<היו"ר משה גפני:>
גבירותיי ורבותיי, אפשר בבקשה? נו, מה עכשיו?

<קריאה:>
סליחה, היושב-ראש - - - אמרה דברה לא נכון, חשוב מאוד להעמיד אותה על טעותה.

<היו"ר משה גפני:>
בסדר, לא חשוב, הייתי צריך לסיים את הדיון הזה כבר מזמן.
אני מבקש שההארכה תהיה לחודשיים. אם יתברר במהלך החודשיים האלה שיש שוני: או שיש החלטה של בית המשפט או שמתחיל דיון או שלא חשוב מה, את תודיעי לנו בעוד חודש שזה נעצר, ואז נחליט מה אנחנו עושים. אבל ההארכה צריכה להיות לחודשיים, עם האופציה שאת מורידה את זה לחודש.

<מירי סביון:>
לא, אני אומרת שוב: אנחנו לא נוכל לעמוד.
<היו"ר משה גפני:>
אתם תוכלו לעמוד בזה.

<נורית קורן (הליכוד):>
תוכלו לעמוד. זה נותן לאנשים - - - 
<מירי סביון:>
אם האמירה כאן, המחוקק כרגע קובע שיש היטל, וההיטל הזה כרגע לא מתבטל, זה אומר שרשות המיסים צריכה לקבוע את ההיטל לפי המצב החוקי הקיים.
<היו"ר משה גפני:>
טוב. חודשיים.
<מירי סביון:>
נראה נכון שנעשה אורכה של חודש.

<היו"ר משה גפני:>
חודשיים, חודשיים, חודשיים, חודשיים.
<נורית קורן (הליכוד):>
אנחנו מבקשים חודשיים.

<מירי סביון:>
אז אנחנו נבחן את זה.
<היו"ר משה גפני:>
אוקיי, אני מבקש חודשיים. אני גם ביקשתי מכם חודשיים, אני מבקש שזה יהיה חודשיים. אם אתם חושבים שאתם לא יכולים לעמוד בזה, תחזרו ותודיעו לנו.
<עודד פורר (ישראל ביתנו):>
אני גם רוצה לשוב ולהציע, אדוני.
<היו"ר משה גפני:>
רגע, שנייה, לא סיימתי. אני מבקש מהיועצת המשפטית להכין מהר הצעת חוק, שהצעת החוק מבטלת לחלוטין את ההיטל של העובדים הזרים.
<קריאה:>
- - -

<היו"ר משה גפני:>
לא, אין דבר כזה פה.

<אברהם סאידלייב:>
מה זה, זה מה שצריך לעשות.
<היו"ר משה גפני:>
אנחנו לא הגענו למנוחה ולנחלה, אתה יודע איזה תהליכים אנחנו עוברים פה? אנחנו נחתים את חברי הוועדה, כל מי שירצה לחתום על זה. אני אנסה להתחיל הליך מהיר בעניין, אני אבקש שחרור מחובת הנחה. אתם עושים את עבודתכם, אין לי טענות, זה בסדר, רשות המיסים.
<עודד פורר (ישראל ביתנו):>
רק שיהיה סעיף גם של החזר. מי שגבו ממנו - - -
<עדי מרוז:>
זה בדיוק מה שרציתי. סליחה שאני מתפרץ. זה ה-money time. 
<נורית קורן (הליכוד):>
הוא מסכם.

<עדי מרוז:>
משפט.

<היו"ר משה גפני:>
נו, תגיד משפט.

<עדי מרוז:>
ברשותך. רשות המיסים, ההסכם שלה מתייחס אך ורק לשינוי פסיקה על התיקים הספציפיים שהיה - - -
<היו"ר משה גפני:>
בסדר, אנחנו יודעים. נו, מה, אנחנו לא יודעים באיזה בעיה אנחנו נמצאים? מה, אתה מחדש לנו?
<עדי מרוז:>
לא.

<היו"ר משה גפני:>
נכון שאנחנו ברמה מאוד נמוכה מבחינת חברי הכנסת, אבל אחרי שלושה דיונים אנחנו כבר יודעים על מה מדובר. אנחנו יודעים על מה מדובר. הבנתי, בסדר, אני מקבל את מה שאתה אומר, הכול בסדר.
ושלא נחיה באשליות. מכאן שאני מבקש שהיועצת המשפטית תכין הצעת חוק ואנחנו נחתום עליה, עוד רחוקה הדרך. עוד רחוקה הדרך. אנחנו סבורים, אנחנו ביטלנו בשעתו לא בחקיקה את ההיטל על העובדים הזרים בחקלאות. ביטלנו, לא בחקיקה.
<מירב בן ארי (כולנו):>
כן כן, פה ביטלנו.
<שגית אפיק:>
בחקיקה.

<היו"ר משה גפני:>
בחקיקה זה היה? אה, נכון, סליחה. בסדר, לא, אבל זו הייתה החלטה פה.
אנחנו הולכים לכיוון הזה. שאף אחד לא יחיה באשליות שבשבוע הבא יתבטל העניין של העובדים הזרים בכל מה שאנחנו עוסקים פה. אנחנו נעשה כל מאמץ לעשות את זה כמה שיותר מהר, ואז לרשות המיסים לא יהיה קשה. לא יהיה היטל כזה, והוא יבוטל ככל הנראה גם רטרואקטיבית. ככל הנראה, אם מבטלים לחלוטין, זה כנראה יחול גם על זה.
אני מבקש חודשיים. פעם אחת תיענו לבקשתי, שאני אצא נורמלי פה, שיעזור לי בפריימריז. מה את צוחקת? חודשיים. אם יש בעיה, אתם חוזרים לכאן.
<מירב בן ארי (כולנו):>
אני אמרתי לך מהתחלה את החודשיים האלה, כי בסוף - - - 

<קריאה:>
את צריכה לשמוע למירב.

<מירב בן ארי (כולנו):>
לא, כי בסוף, הרי אם את רוצה איפשהו כן לתת להם את המרחב, החודש הזה הוא לא הגיוני, לא ברמת הוועדה ולא ברמת בית המשפט. גם מה זה מפריע לך?
<משה יעקב קלר:>
לא תהיה החלטה?
<מיכל רוזין (מרצ):>
חבר הכנסת גפני, אומנם אני לא חברת ועדה, אבל אני מבקשת לחתום על הצעת החוק.

<היו"ר משה גפני:>
מצוין. בסדר, אמרתי, כל חבר או חברת כנסת שרוצים לחתום.

<נורית קורן (הליכוד):>
כן, רק צריך שהליכוד, שהביא את זה ב-2012 - - -

<קריאה:>
- - - ששר האוצר - - -

<מירב בן ארי (כולנו):>
זה חוק מ-2012.

<קריאה:>
יאללה, תגמרו עם זה.

<היו"ר משה גפני:>
די. אני מסכם את הדיון.

<מיכל רוזין (מרצ):>
איזה כיף שקואליציה רבה עם עצמה.

<מירב בן ארי (כולנו):>
שטייניץ וארדן. 

<היו"ר משה גפני:>
גבירותיי ורבותיי, אני רוצה לסכם את הדיון. ועדת הכספים מודה לרשות המיסים ולמירי סביון על זה שהיא הסכימה לדחייה של חודשיים.
<נורית קורן (הליכוד):>
תודה רבה.

<היו"ר משה גפני:>
לא חשוב, מה זה משנה מה שאני אומר עכשיו? ועדת הכספים מבקשת מרשות המיסים לשבת עם הקבוצות השונות, עם הארגון של עובדי הניקיון, הארגון של בתי האבות, הארגון של המסעדות, לנסות להגיע לפתרון. זה הולך להיות אירוע. יש לי ניסיון של הרבה שנים כאן, כאן הולך לקרות משהו. זה דבר שעדיף שנסיים אותו נורמלי, מכיוון שזה יכול להתפתח לדברים לא טובים לכולנו, זאת אומרת אנחנו כולנו נהיה בעניין.
אני מבקש משי סומך חוות דעת משפטית לגבי התהליך הזה שבו אם אכן מתברר שיש חברות שהשתתפו במכרז - - 
<עודד פורר (ישראל ביתנו):>
של ממשלה או חברות ממשלתיות.

<היו"ר משה גפני:>
- - של ממשלה או חברות ממשלתיות או רשויות מקומיות.

<קריאה:>
שש שנים אחורה.
<היו"ר משה גפני:>
גוף שלטוני. אני חשבתי שרק אני כזה מתפרץ, מתברר שכולם ככה.
<עודד פורר (ישראל ביתנו):>
כולנו למדנו ממך. אנחנו חדשים, אנחנו פה.
<היו"ר משה גפני:>
לא, אתם למדתם ממני דברים לא טובים.

<נורית קורן (הליכוד):>
הייתה לך תלמידה טובה, בגללה נשארנו הרבה אתמול במליאה.
<מירב בן ארי (כולנו):>
נשארנו הרבה בעיקר בגלל חבר כנסת אחד.

<היו"ר משה גפני:>
ולכן אני אבקש את חוות הדעת הזאת, אם אפשר במהירות הכי מהירה שזה אפשרי. אנחנו רוצים לדעת את חוות הדעת. יכול להיות שיש באמת תקלה, שיתברר בשש שנים האחרונות, שעכשיו זה צף מכיוון שעכשיו מדובר על הרבה כסף שדורשים מהחברות. זה מיליונים. דיברו איתי רבים, גם מבתי אבות וגם ממסעדות וגם מניקיון.
<עודד פורר (ישראל ביתנו):>
מעסקים קטנים עד גדולים.
<היו"ר משה גפני:>
בסדר. אבל יש פה כאלה שיתמוטטו, פשוט. ויכול להיות שכולם הבינו או חלקם הבינו שהכול בסדר, הם משתתפים במכרז של משרדי הממשלה או של חברות ממשלתיות או של הרשויות המקומיות, יכול להיות שהתהליך פה צריך להיות שונה. מבחינה משפטית אני מבקש את חוות הדעת הזאת.
ואני מודה לכל אלה שהשתתפו בדיון. אנחנו נכין את הצעת החוק. אני מודה לכם, מירי, אני מודה לכם על - - -
<עודד פורר (ישראל ביתנו):>
על ההיענות לבקשות שלנו.
<היו"ר משה גפני:>
תודה רבה.
<הישיבה ננעלה בשעה 12:17.>

